(Efter en kraftig protest vidkommande fängslighållandet af Klunckert och Mauricius:) Vorder wor ock weret sake, dat desulften myne und Swedenrikes dener in jwen gevenknissen, dar Godt vor sye, vorstorven edder to nichte quemen, in deme rykes radt und ock mennichmall umme ere vorlosunge gescreven hebben, so kone gii sulvest wol affnemen, indeme dat dem koninge Dennemarken in bystant und starkynge up uns van jw geschut, dar wes anders aff entstan wyll in tokamenden tyden, des men doch gerne vordrach hadde und node sege; darumme wy by dessen myner dener en entlyck antwert bonalen willen, dar yck myt Swederykes rade uns mogen weten na entlyk to richten. Vordermer is jwer ersamenheyt untwivelich woll indechtich, wo gii unde de jwen unschuldigen de krone to Sweden kryges wyse de jwen tegen de Russen in vorhandelinge to apenbaren veyden kamen were und do in dersulven tydt hebben de jwen en gantz lanth, my 7 gantz gude pachtburen vorstoret und upgebrent in der vorleninge der cronen sloth vnd veste Wyborch, Rettensare in Fynlant, also genomet, wolde jwe ersamenheit ock des vordacht wesen, wo de krone to Sweden eren schaden in densulven lande und pachtburen geleden nakamen mochten, wolden my und Swedenryke des en entlyk antwerth up schykken, dar men alle dynck na unser beider parte vordele mochte na weten to vlygen, dat ick, erkennet Godt, int beste gerne sege. Hyr jwe ersamenheit Gade almechtich tho seligen sunden langen tyden bovalen, myt deme nutteste vordracht sye und dessen mynen dener myt den ersten wedderumme schykken. Gegeven thom Stocksholme amme avende Severini confessoris anno 1505.(to) Swanthe Nyelsen, rytther, Swedenrikes vorstender. Adress: Den ersamen vorsichtigen vnde wolwysen borgermeysteren unde rademannen der stadth Revell, mynen bsunderen guden unde leven truwen nabers.